Moning.
Planti manmeri, taim ol i “tanim bel” na ol i pas long wanpela lotu na kisim baptais, orait ol i tingim olsem, God bai mekim olgeta sindaun bilong ol i kamap gutpela. Em olsem na, ol i tingim olsem, ol i no inap lukim hevi, na gaden bilong ol bai kamapim gutpela kaikai, na kopi bilong ol bai karim hevi kopi, na pikinini bilong ol i no inap kisim sik. Ol i tingim ol bai kisim ol kainkain gutpela sindaun olsem.
Yu save, ol i holim bilip olsem, manmeri i harim lotu, orait God bai givim gutpela sindaun long ol, na manmeri i no harim lotu, orait ol bai lukim kainkain hevi. Na yumi harim pinis nek bilong manmeri i holim dispela kain bilip. Taim pikinini bilong wanpela manmeri i kisim skebis o ol narapela kain sik, orait ol sampela manmeri bai tok, “Papamama i wokim sampela pasin nogut na long dispela as pikinini i kisim sik.”
Na yumi i bilipim na trastim God long kisim bek yumi long feitful wok bilong Jisas long diwai kros, ating yumi tu yumi ken i kisim kain tingting olsem ol planti manmeri na yumi tingim olsem, “Mi tanim bel trutru na mi bilipim na trastim feitful wok bilong Jisas, orait nau mi no inap lukim ol kainkain hevi.” Na taim yumi lukim sampela hevi, orait yumi pret na yumi tingim olsem, God i kisim bek fogivim bilong Em na yumi lus gen.
Tasol, God i no tok olsem, “Sapos yu tanim bel na bihainim Mi, orait yu bai kisim gutpela sindaun na olgeta samting bilong yu bai kamap gutpela.” Nogat. Lukim tok aposel Pol i mekim long Rom 8:17.
17 Na sapos yumi pikinini bilong God, orait ol samting God i laik givim Krais yumi tu bai kisim. Em olsem tasol yumi mas kisim hevi wantaim Krais pastaim, na bihain yumi bai sindaun wantaim Em long glori bilong Em. Rom 8:17.
Yumi i bilipim na trastim God long kisim bek yumi long feitful wok bilong Jisas long diwai kros, yumi i stap pikinini bilong God na Holi Spirit i stap insait long laip bilong yumi, God i tokim yumi olsem, yumi mas kisim hevi pastaim na bihain yumi bai kisim gutpela sindaun insait long olgeta bikpela na gutpela samting bilong Jisas. Aposel Pol i skruim tok long Rom 8:18-25.
18 Taim mi tingting long glori God bai soim yumi long bihain, mi save tingim olsem ol hevi nau yumi save pilim em i liklik samting tumas. 19 God i bin wokim ol samting antap na Em i wokim dispela graun, na ol dispela samting i strong long wetim taim we ol pikinini bilong God i kamap ples klia. 20-21 Ol samting antap na ol samting bilong dispela graun ol tu i save pilim hevi bilong sin. Ol i no mekim wanpela rong na kisim dispela hevi. Nogat. God i putim ol dispela samting insait long hevi bilong sin. Tasol ol dispela samting i no inap i stap olsem i go i go. Nogat. Bihain, ol dispela samting bai fri long hevi bilong sin na dai, na ol bai kam insait long glori bilong God wantaim ol pikinini bilong God. 22 Yumi save ol samting bilong antap na ol samting bilong dispela graun i pilim hevi kain olsem meri i pilim hevi taim em i laik karim pikinini. Na ol i pilim dispela hevi i kam i kam long nau. 23 Em i no dispela samting tasol i pilim hevi i go i go. Nogat. Yumi we Holi Spirit i karim sampela kaikai pinis long laip bilong yumi, yumi tu i pilim olsem. Em olsem na yumi save pilim hevi bilong sin na yumi strong long wetim taim we God bai kamapim nupela bodi bilong yumi. Na taim bodi bilong yumi i kamap nupela, em nau yumi kamap pikinini bilong God olgeta. 24 Taim God i kisim bek yumi, yumi bin tingting strong long dispela samting God i laik mekim long bihain. Yumi no kisim yet, olsem na yumi tingting strong long ol dispela samting. 25 Tasol sapos yumi no kisim yet, orait yumi mas bel isi i stap na wetim ol dispela samting yumi tingting strong long kisim. Rom 8:18-25.
Aposel Pol i mekim ol dispela tok long yumi i bilipim na trastim God long kisim bek yumi long feitful wok bilong Jisas long diwai kros tasol. Pol i tok, yumi we Holi Spirit i karim sampela kaikai pinis long laip bilong yumi, yumi tu bai lukim na kisim ol hevi i save holimpas dispela graun.
Yumi ken kisim hevi bilong sin wantaim olgeta manmeri bilong dispela graun.
Taim Adam na Iv i kamapim sin, orait long dispela taim God i kamapim hevi bilong sin long dispela graun, na dispela hevi i kam i kam na i holimpas yumi tu. Ol kainkain sik em i hevi bilong sin. Taim yumi wok na yumi pilim tuhat na yumi pilim pen, orait dispela em i hevi bilong sin. Sori na krai em i hevi bilong sin. Ol dispela kainkain samting i olsem hevi bilong sin. Na taim Jisas i stap long dispela graun, orait Em tu i bin lukim na pilim dispela kain hevi. Jisas i no mekim wanpela sin, tasol Em i lukim na pilim hevi bilong sin i holimpas olgeta samting bilong dispela graun.
Hevi Jisas i kisim, orait yumi ken i kisim tu.
Ol planti haiden manmeri wantaim ol planti lotu manmeri ol i bin daunim Jisas nogut tru. Ol i hetim Jisas, na ol i tok bilas long Jisas, na ol i wok long painim rot bilong kilim Em i dai. Jisas Em i lait i kam long dispela graun, tasol tudak bilong dispela graun i bel nogut olgeta long Em. Na yumi i pas long Jisas yumi tu bai fesim dispela kain hevi. Lukim Jon 15:18-20.
18 Na Jisas i skruim tok olsem, “Sapos ol manmeri bilong dispela graun i mekim birua long yupela, orait yupela mas holim tingting olsem, pastaim ol i bin mekim birua long mi tu. 19 Ol manmeri bilong dispela graun ol i save laikim ol manmeri bilong ol yet. Olsem na, sapos yupela i pas long ol manmeri bilong dispela graun, orait ol bai laikim yupela. Tasol, yupela no bilong ol manmeri bilong dispela graun. Nogat. Mi makim yupela pinis bai yupela i stap narapela lain. Long dispela as ol manmeri bilong dispela graun ol i save mekim birua long yupela. 20 Holim tingting long wanpela tok mi givim yupela pinis, na dispela tok i olsem, ‘Wokman i no winim bikman bilong em.’ Sapos ol i bin mekim nogut long mi, orait ol bai mekim nogut long yupela tu. Na sapos ol i bihainim tok bilong mi, orait ol bai bihainim tok bilong yupela tu. 21 Tasol, ol i no save long Papa, Em i bin salim Mi na Mi kam. Olsem na, ol bai mekim pasin nogut long yupela olsem ol i bin mekim long Mi, long wanem, yupela bilong Mi. Jon 15:18-20.
Taim yumi bihainim stretpela pasin, na taim yumi lusim kastem pasin bilong ples na yumi bihainim kastem pasin bilong God, orait long dispela taim ol manmeri long ples ol i ken givim hevi long yumi.
Taim ol sampela manmeri na ol sampela lotu manmeri i tok baksait long yumi na tok giaman bilong daunim yumi, orait yumi mas klia olsem, dispela i no nupela samting i kamap. Nogat. Dispela kain pasin i stap longtaim pinis. Jisas i bin kisim ol dispela kain hevi, na yumi tu bai kisim. Yumi no ken i saprais long dispela samting.
Yumi ken i amamas na yumi karim hevi Jisas i bin karim.
Lukim tok bilong Jisas long Matyu 5:10-12.
10 God i blesim manmeri i laik bihainim ol stretpela tingting na ol stretpela pasin, na long dispela as ol man ol i bagarapim em. Olsem na, kingdom bilong heven em i bilong dispela kain manmeri.
11 “God i blesim yupela taim yupela bihainim Mi na ol man ol i tok nogut long yupela na i wok long bagarapim yupela na i sutim kainkain tok giaman long yupela. 12 Long bipo ol man ol i bin mekim kain pasin olsem long ol profet i kamap paslain long yupela. Olsem na, taim ol man ol i mekim kain pasin olsem long yupela, orait yupela ken i amamas i stap. Long wanem, God bai givim gutpela samting long yupela long heven. Matyu 5:10-12.
Ol manmeri i pas long Krais, pastaim ol bai safa na kisim hevi long laip bilong ol. Tasol, bihain ol bai kisim ol bikpela na gutpela blesim bilong heven. Em olsem na, ol i save tingim ol dispela bikpela na gutpela blesim bilong heven ol bai kisim long bihain, na dispela i save strongim ol, na ol i stap bel isi, na ol i no tingting planti tumas long ol hevi nau ol i save kisim.
Em olsem na, taim kainkain hevi i kamap long yumi, orait yumi no ken tingting planti long dispela. Yumi save olsem, yumi mas kisim hevi pastaim. Na bihain yumi bai lukim na kisim olgeta bikpela na gutpela samting wantaim Krais.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans